УнафэщIыр къащотхъу
Урысей Федерацэм и Пенсэ фондым и правленэм и УнафэщI Дроздов Антон, КъБР-м и Правительствэм и Iэтащхьэ Мусуков Алий щIыгъуу, щыIащ ПФР-м КъБР-м щиIэ къудамэм икIи абы и лэжьакIуэхэм я Iуэху зыIутыр зригъэщIащ.
УФ-м и Пенсэ фондым КъБР-м щиIэ къудамэм и унафэщI Бакъ Николай зэIущIэр къызэIуихри, къахуеблэгъа хьэщIэ лъапIэм фIыщIэ хуищIащ. Ар кIэщIу къытеувыIащ я лэжьыгъэм. КъыхигъэщхьэхукIащ IуэхущIапIэм и къарур цIыхухэр къазэрыщыгугъ Iуэхутхьэбзэхэр тэмэму зэфIэхыным зэрыхуэунэтIар. Мы IуэхущIапIэм къепхащ цIыху мин 200-м щIигъу.
— Нэгъаби хуэдэу, мы гъэми дэ зы ныкъусаныгъи къэдгъэхъуакъым пенсэхэмрэ пособиехэмрэ и чэзум яIэрыдгъэхьэным и лъэныкъуэкIэ. Дэ Iуэху куэд дгъэтэмэмащ, дыздынэсам дыкъыщыувыIэнуи ди мурадкъым, — жиIащ абы.
Дроздов Антон Бакъ Николай фIыщIэ хуищIри, жиIащ Къэбэрдей-Балъкъэрыр иджырей Iэмалхэр къыщагъэсэбэп щIыналъэхэм зэращыщыр. Къыхигъэщащ электрон IэмэпсымэхэмкIэ зэфIэбгъэкI хъуну Iуэхухэм щхьэкIэ цIыхухэр Пенсэ фондым къэмыкIуэмэ зэрынэхъыфыр: псори тыншу пхузэфIэхынущ, сайтыр е МФЦ-р къэбгъэсэбэпу. Дроздов апхуэдэу и гуапэ хъуащ бюджет организацэхэм Пенсэ фондым ирагъэхьын хуей страховой ахъшэмкIэ щIыхуэ зытемылъ щIыналъэхэм Къэбэрдей-Балъкъэрыр зэращыщыр, адэкIи абы тетын зэрыхуейр къыхигъэщащ.
КъулыкъущIэр тепсэлъыхьащ дызэрыт илъэсым гулъытэ нэхъ зыхуэщIыпхъэ къалэнхэми. Абыхэм ящыщщ анэ мылъкур къызэрагъэсэбэпыну щIыкIэм цIыхухэр щыгъуазэ зэращIыр ягъэлъэщыныр. ЩIэ куэд къожьэ. Мы гъэм сом мин 25-м нэсащ анэ мылъкум щыщу зэуэ къыхахыфыр. Ар къеIызыхынухэм ПФР-м и щIыналъэ къудамэхэм лъэIу тхылъхэр щIалъхьэн хуейщ щэкIуэгъуэм и 30-м нэхърэ мынэхъ кIасэу икIи ахъшэр дызыхыхьэну илъэсым щIышылэм и 1-м нэсыху къаIэрыхьэнущ.
Дроздов Антон къыхигъэщащ анэм и ахъшэр сабий ныкъуэдыкъуэхэм я узыншагъэр зэтегъэувэжыным иджы тебгъэкIуадэ зэрыхъунур икIи цIыхухэр абы щыгъуазэ щIын зэрыхуейр. УФ-м и ПФР-м и УнафэщIым жиIащ мы гъэм шыщхьэуIум и 1-м зэрыхэплъэжынур лажьэ пенсионерхэм я пенсэм, абы дыщIагъунукъым, атIэ зэрыщыту къэнэжынущ.
Мусуков Алий Дроздов Антон фIыщIэ хуищIащ лъахэм къызэрыкIуамкIэ, къыхигъэщащ абы ПФР-м КъБР-м щиIэ къудамэм и мызакъуэу, республикэ псом дежкIэ мыхьэнэшхуэ иIэу зэрыщытыр. Ар икIи гъэщIэгъуэнкъым: Пенсэ фондыр Урысей Федерацэм псэуныгъэ и лъэныкъуэкIэ увыпIэшхуэ щызиIэ IэнатIэщ. Правительствэм и УнафэщIым IуэхущIапIэм и лэжьакIуэхэм фIыщIэ яхуищIащ я пщэ дэлъ къалэнхэм хъарзынэу зэрехъулIэм къыхэкIыу икIи дыщIигъужащ фондым хуэгъэзауэ зы тхьэусыхафи зэи зэрыIэрымыхьар.
ЗэIущIэм хэтхэм псалъэ гуапэхэр жраIащ КъБР-м и пенсионерхэм я зэгухьэныгъэм и унафэщI Тхьэзэплъыж Муратрэ республикэм Зауэм, лэжьыгъэм, IэщэкIэ зэщIэузэда къарухэм, хабзэхъумэ органхэм я ветеранхэм (пенсионерхэм) я советым и Iэтащхьэ Шыхъуэбахъуэ Мухьэмэдрэ.
ЗэIущIэм кърихьэлIахэм Iэмал яIащ ПФР-м и УнафэщIымрэ республикэм и Правительствэм и Тхьэмадэмрэ упщIэхэмкIэ зыхуагъэзэну.
ЗэIущIэр Iуэху гуапэкIэ иухащ. УФ-м и Пенсэ фондым КъБР-м щиIэ къудамэм и лэжьакIуэ пажэхэм иратащ ПФР-м, КъБР-м и Правительствэм я фIыщIэ, щIыхь тхылъхэр.
ИужькIэ Дроздов Антонрэ Мусуков Алийрэ прессэм и лэжьакIуэхэм епсэлъащ, абыхэм жэуап иратащ упщIэ куэдым.
УАРДЭ Жансурэт.
Сурэтхэр Къарей Элинэ трихащ.
